text: Nu skal frivillige passe 74-årige Sørens gravhøje
  02 november 2016 kl. 17.48
  Søren Nygaard Olesen fra Brædstrup ejer et stykke jord med hele syv gravhøje. Han kan dog ikke længere selv passe dem, og nu vil kommunen have frivillige til det. 
  - Jeg ville jo gerne have et lille stykke jord.
  Sådan starter historien om, hvordan Søren Nygaard Olesen for år tilbage erhvervede sig et større stykke jord i Horsens Kommune.
  - Jeg så, at der var en tvangsauktion, og så var jeg ude at kigge på jorden, men der var tåget, så jeg kunne ikke se noget, fortæller Søren Nygaard Olesen.
  Søren Nygaard Olesen bød dog alligevel på jorden, også selvom der lå syv gravhøje.
  - Jeg vidste godt, der lå syv gravhøje, men hvordan de så ud, det anede jeg jo ikke.
  Det viste sig dog, at de syv høje næsten fylder hele stykket med jord. Og nu, hvor Søren Nygaard Olesen er blevet 74 år, og benet driller, så kniber det med at få passet gravhøjene, der er fredede.
  - Jeg kan godt lide, det ser pænt ud, så det også bliver bevaret for fremtiden. Men jeg kan ikke holde dem længere, forklarer ”højejeren”.  
  
  Frivillige skal passe Sørens gravhøje
  Nu kommer kommunen dog Søren Nygaard Olesen og andre højejere til hjælp. De vil have frivillige til at passe højene. Dermed bliver højene passet, mens de frivillige kommer tættere på naturen og får motion.
  – Jeg kunne se, der var behov for, at gravhøjene skulle plejes. Og ved at lave det her setup, så får vi skabt en winwin-situation. Det hjælper plejeren, lodsejeren, naturen og kulturen, siger initiativtager Aase Gyldion Kristensen fra Horsens Kommune.
  Og det tiltag byder Søren Nygaard Olesen velkommen:
  - Jeg synes, det er rigtig fint, for jeg kan ikke blive ved at gå og holde det hele.
  Hverken Søren Nygaard Olesen eller kommunen er forpligtede til at passe gravhøjene.
  Gravhøje i Danmark:
  Der er registreret i alt ca. 86.000 gravhøje fra oldtiden i Danmark.Ca. 20.000 regnes for at stamme fra bronzealderen og er i dag fredet.Gravhøjene er fordelt over hele landet, men størstedelen af de tilbageværende ligger i Jylland Kilde: Nationalmuseet / Den Store Danske.
  
  